David Copperfield นักมายากลหมื่นล้าน
หากพูดถึงนักแสดงมายากล ที่มีชื่อเสียงมากที่สุดในโลกยุคปัจจุบัน  หนึ่งในนั้นต้องมี “เดวิด คอปเปอร์ฟิลด์”  เขาได้สร้างความตื่นตาตื่นใจ ให้กับโลกอยู่หลายครั้ง  ไม่ว่าจะเป็น การเสกให้เทพีเสรีภาพหายไป หรือการเดินทะลุกำแพงเมืองจีน  แต่รู้หรือไม่ว่า มายากลเหล่านี้ เสกเงินให้กับคอปเปอร์ฟิลด์ จนกลายเป็นเศรษฐีหมื่นล้านไปแล้ว  เรื่องราวของชายผู้นี้เป็นอย่างไร ลงทุนแมนจะเล่าให้ฟัง
27 พ.ค. 2562

David Copperfield นักมายากลหมื่นล้าน / โดย ลงทุนแมน
หากพูดถึงนักแสดงมายากล ที่มีชื่อเสียงมากที่สุดในโลกยุคปัจจุบัน
หนึ่งในนั้นต้องมี “เดวิด คอปเปอร์ฟิลด์”
เขาได้สร้างความตื่นตาตื่นใจ ให้กับโลกอยู่หลายครั้ง
ไม่ว่าจะเป็น การเสกให้เทพีเสรีภาพหายไป หรือการเดินทะลุกำแพงเมืองจีน
แต่รู้หรือไม่ว่า มายากลเหล่านี้ เสกเงินให้กับคอปเปอร์ฟิลด์ จนกลายเป็นเศรษฐีหมื่นล้านไปแล้ว
เรื่องราวของชายผู้นี้เป็นอย่างไร ลงทุนแมนจะเล่าให้ฟัง
เดวิด เซท คอตคิน เป็นชาวอเมริกันเชื้อสายยิว เกิดเมื่อปี 1956 ปัจจุบันอายุ 62 ปี
เมื่อตอนอายุ 10 ปี เขาได้ชมการแสดงโชว์เสกเหรียญให้หายไป ณ ห้างสรรพสินค้าแห่งหนึ่ง แล้วเกิดความประทับใจเป็นอย่างมาก จึงได้หลงใหล และเข้าเรียนฝึกฝนการเล่นมายากล นับตั้งแต่นั้นเป็นต้นมา
แต่นอกจากมายากลแล้ว มีอีกสิ่งหนึ่งที่เขาสนใจคือ ละครเวที
ช่วงเรียนมหาวิทยาลัย เดวิด ได้มีโอกาสเล่นบทนำของละครเวทีเรื่อง The Magic Man โดยใช้ชื่อในการแสดงว่า “เดวิด คอปเปอร์ฟิลด์” ซึ่งมาจากชื่อหนังสือนวนิยาย
ในโชว์นี้ เขาได้ลองใช้มายากล ผสมผสานเข้ากับบทบาทการเล่น นับเป็นสิ่งที่แปลกใหม่สำหรับคนดู ทำให้ละครเรื่องดังกล่าว ได้รับความนิยม จนต้องเปิดแสดงต่ออีกหลายรอบ
นี่ถือเป็นจุดเริ่มต้นไอเดีย อาชีพนักมายากลของชายคนนี้ ก็ว่าได้
เมื่ออายุ 19 ปี เขาจึงได้เปิดการแสดงมายากลของตัวเองเป็นครั้งแรก โดยใช้รูปแบบโชว์ที่มีเรื่องราวและข้อคิดต่างๆ ประกอบการเล่นกลไปด้วย
รวมทั้งได้เลือกใช้ชื่อในวงการว่า เดวิด คอปเปอร์ฟิลด์ ต่อไป เนื่องจากจดจำง่าย และเคยสร้างความสำเร็จให้เขามาแล้วนั่นเอง
หลังจากนั้น คอปเปอร์ฟิลด์ ก็ได้สร้างตำนานมายากลอันน่าทึ่ง ที่ไม่เคยมีใครทำได้มาก่อน อยู่หลายครั้ง
ปี 1981 เสกให้เครื่องบินหายไป
ปี 1983 เสกให้เทพีเสรีภาพหายไปและกลับคืนมา
ปี 1984 ลอยตัวข้าม แกรนด์แคนยอน
ปี 1986 เดินทะลุกำแพงเมืองจีน
ปี 1987 หนีออกจากคุกอัลคาทราซ
ปี 1991 เสกให้รถไฟหายไป
ปี 1992 ลอยตัวบินอยู่บนเวที
ปี 2000 ได้แสดงที่ทำเนียบขาว โดยตัดร่างนักร้องชื่อดัง เจนนิเฟอร์ โลเปซ ออกเป็น 6 ท่อน
ด้วยผลงานที่โดดเด่น ทำให้เขาถูกบันทึกชื่อลงใน Guinness World Records ถึง 11 หัวข้อ เช่น นักมายากลที่มีจำนวนโชว์ ผู้ชม และรายได้สูงที่สุดในโลก
นอกจากนี้ หอสมุดแห่งชาติของสหรัฐอเมริกา ยังระบุให้เขาเป็นหนึ่งในตำนานที่ยังมีชีวิตอยู่อีกด้วย
แล้ว เดวิด คอปเปอร์ฟิลด์ มีรายได้เท่าไร?
ตลอดอาชีพการแสดง คอปเปอร์ฟิลด์สามารถขายตั๋วไปได้ไม่ต่ำกว่า 33 ล้านใบ คิดเป็นรายได้ของโชว์รวม 127,000 ล้านบาท
จนถึงทุกวันนี้ เขาก็ยังขึ้นแสดงบนเวทีอยู่ โดยในปี 2018 จัดโชว์ที่ลาสเวกัสไป 670 รอบ ทำรายได้ส่วนตัว 1,900 ล้านบาท
และเขาก็เป็นเจ้าของเกาะและรีสอร์ต ในประเทศบาฮามาสถึง 11 แห่ง รวมไปถึงพิพิธภัณฑ์มายากลที่รวบรวมอุปกรณ์การแสดงไว้กว่า 80,000 ชิ้น
ทำให้ปัจจุบัน คอปเปอร์ฟิลด์ มีทรัพย์สินรวมทั้งสิ้นราว 28,000 ล้านบาท ถือเป็นนักมายากลที่ร่ำรวยที่สุดในโลก
สิ่งที่ทำให้เขาประสบความสำเร็จ คืออะไร?
คอปเปอร์ฟิลด์ มีการพัฒนาการแสดงให้กลายเป็นความบันเทิง ที่มากกว่าการเล่นกลให้คนดูแบบทั่วไป
เขาเคยเปิดเผยว่า ต้นแบบของเขา ไม่ใช่นักมายากลรุ่นพี่ แต่กลับเป็นนักแสดงละครเวที และ Walt Disney
เพราะคนเหล่านี้ มีวิธีสื่อความที่สามารถชนะใจคนดูได้เสมอ คอปเปอร์ฟิลด์จึงต้องการทำให้เวทมนตร์ของเขา มีความสนุก และน่าหลงใหล แบบนั้นบ้างเช่นกัน
และในบางครั้งการนำเสนอก็ให้แง่คิดกับผู้ชม เหมือนกับได้ดูละครอยู่
ดังเช่น กลเทพีเสรีภาพ อันโด่งดัง
ในตอนแรก เขาเสกให้มันหายไป เพื่อให้ผู้ชมได้คิดว่า โลกที่ไม่มีสัญลักษณ์แห่งเสรีภาพ มันเป็นอย่างไร และเมื่อเสกมันกลับมาอีกครั้ง ผู้คนจะได้รับรู้ถึงความหมายที่สำคัญของการมีมันอยู่
อย่างไรก็ตาม ใช่ว่าอาชีพนี้ จะไม่มีความเสี่ยง
เขาเคยเกือบจมน้ำ ในการแสดงหนีออกจากแทงก์น้ำ เพราะแก้โซ่ที่พันมืออยู่ไม่ออก หรือเคยเผลอไปตัดนิ้วตัวเองเข้า แต่ยังโชคดีที่ไปรักษาต่อเนื้อเยื่อได้ทัน
รวมไปถึงความผิดพลาดต่อคนดู เพราะมีผู้ชมเคยได้รับบาดเจ็บ จากการมาร่วมเล่นกลหายตัว จนคอปเปอร์ฟิลด์ถูกฟ้องร้อง
สุดท้ายแล้ว คอปเปอร์ฟิลด์ อาจเป็นเพียงแค่มนุษย์คนหนึ่ง ทำพลาดได้เหมือนกับเราทุกคน ไม่ได้มีอะไรเหนือธรรมชาติ
แต่ถ้าถามว่า พลังวิเศษของเขาคืออะไร สิ่งนั้นคงจะเป็น ความพยายาม..
ทุกคนอาจจะมองว่า เดวิด คอปเปอร์ฟิลด์ คือคนที่มีพรสวรรค์ เกิดมาเพื่อเป็นนักมายากลโดยเฉพาะ
แต่ในความจริงแล้ว เบื้องหลังการแสดงต่างๆ คือความตั้งใจในการฝึกซ้อม และความคิดเพื่อสร้างสรรค์ผลงานที่ดีขึ้นมา
และการทำงานหนักของเขานี่เอง ที่เปลี่ยนภาพลวงตา ให้กลายเป็นภาพจริงแห่งความสำเร็จในที่สุด..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-